钦定古今图书集成/明伦汇编/氏族典/第127卷 > 陈金
## 钦定古今图书集成/明伦汇编/氏族典/第127卷 > 陈金

按《明外史陈金传》：“金字汝砺，应城人，徙武昌。祖坦，夔
州知府。父琳，广西佥事。金举成化八年进士，除婺源
知县，擢南京御史。弘治初，出按浙江，迁山西副使，历
云南左布政使，讨平竹子箐叛苗。十三年，就拜右副
都御史，巡抚其地。召为南京户部右侍郎。正德改元，
给事中周玺等劾不职大臣，金与焉。诏留任。寻以右”
都御史总督两广军务。马平、洛《容獞》猖獗，金发兵征
之，俘斩八千馀人。进左都御史，迁南京户部尚书。召
为左都御史，未闻，命，以母丧归。六年春，江西盗起，诏
起复金故官，总制军务，南畿、浙江、福建、广东、湖广文
武将吏俱隶焉，许便宜从事，半岁间，剿贼几尽。奏捷，
加太子少保，荫子锦衣世百户。金累破剧贼，然所用
之兵，贪残嗜杀，剽掠甚于贼，士民皆深怨焉。两京言
官交章劾金，乃召金还，以俞谏代。金遂请终丧去。十
年再起，督两广军务。府江贼王公珣等为乱，金集诸
道兵讨之，斩公珣，大有俘获。加少保。复以饶平捷，诏
子先受荫者进一秩。金承召还朝，得疾归，诏强起之。
十四年入掌都察院事。世宗立，请老，命乘传还。久之，
卒。